גדוד 8132 פלוגה ו במלחמת של"ג – אלי מזור

35 שנים עברו מאז מלחמת של"ג. באופן מפתיע, ואולי לא, זו פעם ראשונה שאני ( ואחרים) מנסים לשחזר את אירועי המלחמה. הזיכרון "לא משהו", לרוב אין תיעוד וכך יוצא שאותו אירוע השאיר אצל אנשים שונים זיכרונות שונים ויוצר גרסאות שונות.

כתבתי את מה שעלה בזיכרוני בתקווה שזה מצטרף כחוליה נוספת לפאזל אותו אנו מרכיבים. אשמח לקבל הערות התייחסויות והשלמות למה שכתבתי.

צו הגיוס תופס אותי ביום שלישי בשעות הערב בזמן שאני יחד עם עוד שני חברים, סטודנטים, יושבים אצלי בבית ודנים בעבודת הגמר שתכננו להגיש יחד. דפיקה בדלת, בחור עומד על הסף ומבשר לי שבידיו צו שמונה לגיוס מיידי. עבודת הגמר נדחקת לשוליים, שני חברי הצעירים (סטודנטים עתודאים) אוספים את החפצים ונפרדים לשלום במבט מבוהל ופנים חיוורות .

בוקר יום רביעי, בית דרס, תכונה רבה. מאות המתגייסים נעים בין הסככות, אוספים ציוד ( שהיה מסודר למופת במחסנים) , נשק, תחמושת וכמובן משלימים ציוותי טנקים. הצוות שלי כולל את קותי מרזל הטען שלי מאמון ההקמה, ועקנין תותחן ויאיר גניגר נהג הצעיר בחבורה. כל צוות נצמד לטנק שלו ומתחיל בזיווד והשלמת חימוש הטנק בפרט פגזים ( עשן קולח שהיו בבונקרים). אני עסוק במנהלות הפלוגה בעוד קותי ועקנין ויאיר דואגים להכנת הטנק שלנו במסירות ואחריות רבה.

מסדרי יציאה פלוגתיים, שיחת מ"פ ולמיטב זכרוני שיחת מגד לכול הגדוד. מסרים ברורים להתארגנות הגדוד לביצוע כל משימה שתוטל עליו. בשלב הזה השמועות שאנו עולים לפרוס באזור צפון הרמה. וההנחה שהפעם נסתפק בלשמוע את רעשי המלחמה מבלי שנשתתף בה.

זיכרון עמום. בעקבות שיחת המגד נכנסים 2-3 חיילים מהגדוד למתח וחרדה ומתקשים לתפקד. עולה חשש שלחץ עלול לגרור חיילים נוספים לחרדה ומחליטים לא ללחוץ אלא להרחיק את אותם החיילים למקום שקט ולאפשר להם להירגע. השקט והעידוד החזירו להם את השלווה והם הצטרפו חזרה לפלוגה.

הטנקים הועמסו על מובילים. פלוגה אחרי פלוגה, שיירה ארוכה של מובילים נעה בכבדות צפונה. כבישי הארץ עמוסים והשליטה בשיירות קשה ומורכבת.

בשעות אחה"צ חיילי הגדוד עלו לאוטובוסים והחלו נוסעים צפונה. בשלב זה עדיין קיימת אי וודאות רבה לגבי היעד. עוצרים בכביש החוף בצומת הפנקייק, מאות חיילים רעבים למשהו מתוק מציפים את המקום. המוכרים בפנקייק חוגגים הכנסה עצומה מקהל רב של לקוחות. האוטובוסים ממשיכים ומגיעים לקראת חצות לחניית לילה ברחבת חורש סמוך לצומת סומך. האוטובוסים דחוסים וכולנו מנסים לתפוס תנומה.

בוקר יום חמישי, האוטובוסים ממשיכים צפונה למעיין ברוך. למקום זורמים המובילים עם הטנקים וכל פלוגה מאתרת את הטנקים שלה ופורקת אותם לשטח כינוס. כאן מפנימים שאנו נכנסים ללבנון והמתח וההתרגשות עולים.

שעות אחה"צ המאוחרות, מוטי נותן פקודת תנועה ברשת הגדודית ואנו נעים קדימה. תוך מספר דקות אנו חוצים את גדר הגבול ( אגוף ימני של מטולה ?), ואנו בתוך לבנון. נעים, מאטים, נעצרים שוב נעים ושוב נעצרים. עם רדת החשכה ( חושך כבד מאוד) אנו על ציר מיכה. נתיב צר, שמוביל צפונה רצוף גשרונים מעל ואדיות ונחלים. אלי עמרני, מ"פ ו , נווט מעולה מוביל עם הטנק הראשון את הפלוגה, הגדוד, החטיבה ובפועל כל האוגדה.. . יורדת פקודה לדממת אלחוט, מכשירי הקשר במצב האזן בלבד, תנועה בטור, הירח עוד לא זרח והלילה חשוך. נהגים מאמצים את העיניים במעקב אחרי תאורת עיני חתול של הכלי שלפנים. לפתע נשמע דיווח שמפר את דממת האלחוט ( נתי רון ?) על טנק שהתדרדר ובהמשך דיווח נוסף שזה טנק קודקוד וינונה. תנועת הטור הגדודי נעצרת. מוטי קורא לי ברשת הגדוד אבל אני לא שומע אותו. בשלב מסוים מאחד הכלים שלפני צועקים לי שהמגד קורא לי ברשת . אני עובר לרשת גדודית ושומע את מוטי פוקד על אבי ( מ"מ 2 ) לנוע קדימה ולהוביל את הפלוגה. אבי, קצין מצוין ומנוסה ( מלחמת יום הכיפורים) תופס פיקוד ותנועת הגדוד מתחדשת.

אחרי חצות, הכלים יורדים מהציר הראשי ומתפרסים בטורים פלוגתיים לחניית לילה. הכלים מדוממים והצוותים בתוך הכלים. מנסים לנמנם אבל המתח גבוה והוא גובר כאשר מתקבלת הודעה על חיילי קומנדו סורים שנמצאים באזור . פה ושם מוציאים צרור יריות מקלע לכיוון הגבעות שמסביב. עוד לפני אור ראשון מחדשים את התנועה. ושוב הגדוד נע בטור על ציר מיכה. אור ראשון ואנחנו רואים טנק פטון M-48 שרוף. התותח נפול והזחל פגוע. כאן גוברת התודעה שאנחנו קרובים לקו החזית.

זמן קצר אח"כ ניתנת פקודת ההערכות לכניסה לקרב במשולש טובלנו. מוטי המגד בקולו ברשת נותן תאור קצר של השטח אליו אנחנו נעים ופוקד על סדר תנועה ומהלכי הגדוד. דווקא בנושא האויב המיידע הקיים דליל למדי. הפלוגות נעות, אנחנו פורסים ותופסים עמדות בשולי הגבעות. מלפנים נשמעים קולות ירי כבדים. אני עולה לעמדה, פיני כ 30 מטר משמאלי, השמש עולה והיא בדיוק בקו האופק, יוצרת סנוור חזק מאוד. אני מזהה מטרה בטווח 1500-2000 ונותן פקודה לירי צמד יחד עם פיני. הירי מהיר ומדויק, מזהים פגיעה במטרה אבל היא לא נדלקת. מפסיקים את הירי ( מאוחר יותר התברר שזו עגלת חציר). הפלוגה מונה כעת 6 – 7 טנקים ( 2-3 טנקים נשרו בדרך בגלל תקלות ) . מקבלים פקודה לתנועה והערכות להתקפה באיגוף ימני. מושכים מזרחה כמה מאות מטרים ותופסים את העמדות לקראת היציאה להסתערות. עם מתן הפקודה נעים כולם קדימה, עוברים את קו הרכס וגולשים תוך כדי יצור אש תופת מכול הכלים לעבר תא שטח גדול רווי בכוחות סורים. נעים עם כולם ואז מגלים שלא ניתן לצודד את הצריח. אנחנו נצמדים לתלולית קטנה, עוצרים לרגע, קותי קופץ החוצה ושולף תרמיל פגז שנתקע מתחת לצריח. אבי רואה שנעצרתי שואל מה קרה ואני מדווח על התקלה ועל זה שאנחנו בתנועה קצת מאחורי הפלוגה. עם צריח חופשי אנחנו נעים קדימה ושופכים אש מכול הכלים. במרחק עשרות מטרים אני מזהה טנקים ונגמשים נוספים שמסתערים קדימה תוך כדי ירי כבד. בשלב זה אני לא מצליח לזהות את יתר הכלים של הפלוגה. תוך כדי תנועה אנחנו רואים בטווח כ 100-150 מטר מחפורת עם תותח נ"ט. שני חיילים סורים נראים מצודדים לעברנו תותח (נדמה לי שמי שראה אותם ראשון היה גניגר הנהג ?) הקנה נע והוא כמעט עלינו, אפס זמן, כול הצוות נדרך, אני מצודד במהירות ונותן פקודת "צוות בזוקה" ומשלים בצעקה "אש" בשבריר השנייה שהקנה שלנו בקו המטרה. ועקנין צועק "יורה" ושולח פגז חש שמרים את העמדה.   
ממשיכים בריצה קדימה תוך שאנחנו מיצרים אש עד לקו גבעות בו אנו תופסים עמדה. מימין ומשמאל עומדים עוד טנקים אבל הם לא של הפלוגה. ( בהמשך התברר שטנקי הפלוגה היו מערבית יותר ) . אנחנו עולים לעמדת תצפית, מזהים בעמק שלפנים כלים ומקורות ירי, הגבעה תלולה וזה מאלץ אותנו לעלות גבוה (יחסית) כדי להשיג זווית הנמכה שתאפשר ירי לכיוון כלי אויב שמזהים בין בתי כפר בעמק שלפנים. בשלב זה הצפיפות על הגבעה גדולה. טנקים עולים ויורדים מעמדות במרחקים קצרים של 10-15 מטר, עמדות האש גבוהות והטנק בולט על קן הרכס. עולים, מזהים מטרה, יורים 2-3 פגזים ויורדים להחליף עמדה. הצפיפות כה גדולה שכמעט אין (מקום) ומשמעות להחלפת עמדות.

לקראת הצהריים מגיעה התראה ראשונה על הפסקת האש הצפויה בשעה הקרובה. ואקורד הסיום בא בצורת מטח קטיושות עצום שירד על כול האזור דקות ספורות לפני שהפסקת האש נכנסה לתוקף.

שעתיים נוספות בקו העמדות כדי לוודא שהשקט נשמר ורק אז עוברת פקודה לכינוס. אנחנו חוברים ליתר הכלים של הפלוגה ונעים יחד לשטח הכינוס הגדודי.

כתב

אלי מזור